એ પછી ‘સાધના’એ કટોકટી ચાલુ રહી ત્યાં સુધી, કટોકટી-રાજ વિરુદ્ધના તમામ સમાચારો, સત્યાગ્રહીઓની અટકાયતના, ડી.આર.આઈ. હેઠળના ચુકાદાઓ વિશે, જેલમાંથી સર્વશ્રી જયપ્રકાશ નારાયણ, બાળાસાહેબ દેવરસ, અટલજી, અડવાણીજી, મધુ દંડવતેજી વગેરેના સંદેશાઓની, લોકસંઘર્ષ-સમિતિની પ્રવૃત્તિઓ વિશે, ડૉ. સુબ્રહ્મણ્યમ્ સ્વામી અને શ્રી મકરંદભાઈ દેસાઈની વિદેશોમાં કટોકટીરાજ વિરુદ્ધના પ્રચાર-પ્રસારની વિગતો વિશે, વિદેશી અખબારોમાં કટોકટી વિશે, અનેકવિધ વિસ્ફોટક સામગ્રીઓ પ્રકાશિત કરી. ‘ભૂમિપુત્ર’ એક્સપ્રેસ ગ્રુપના અખબારો જેવા કેટલાક સુખદ અપવાદો સિવાય, મોટાભાગનાં અખબારો જ્યારે ચુપકીદી સેવી રહ્યાં હતાં ત્યારે, ‘સાધના’એ તેનો સ્વતંત્ર-અખબારી ધર્મ-પત્રકારિતાનું ગૌરવ દીપાવી જાણ્યું. પરિણામે એ અગ્નિપરીક્ષાના દિવસોમાં ‘સાધના’ દેશ-દુનિયાના સ્વતંત્રતા ચાહકોનું પ્રિય સામયિક બની રહ્યું. ‘સાધના’નો એક જ અંક એકસોથી પણ વધુ લોકો સુધી પહોંચી જતો અને તે વાંચીને સહુનો ઉત્સાહ વધી જતો.